Der foreligger en bindende aftale mellem udlejer og lejer, når lejer accepterer udlejers tilbud om et lejemål. En lejeaftale, som udlejer og lejer har underskrevet, er bindende og indgået på de vilkår, som fremgår af lejeaftalen, medmindre disse er i strid med ufravigelige regler i lejeloven.   En lejekontrakt som kun udlejer har underskrevet, inden den bliver fremsendt til lejer, er bindende fra det tidspunkt, hvor lejers underskrift er kommet frem til udlejer. Fortryder lejer, skal annullering være kommet frem til udlejer, inden udlejer ser den underskrevne kontrakt, for at lejer ikke er bundet af aftalen.